Diari Oficial de la Generalitat Valenciana


Sumari del DOGV 4311, del 09-08-2002 (2002/8847)

ORDE de 26 de juliol 2002, de la Conselleria d'Economia, Hisenda i Ocupació, per la qual es determina el Programa Experimental de Formació Professional Contínua Modular a Distància i es regula el procediment general per a la concessió d'ajudes durant l'exercici 2002.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4311

Data del DOGV
:   09-08-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/8847


Data del document
:   26-07-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * sindicat
    * organització patronal
    * economia social
    * universitat
    * suport econòmic
    * reciclatge professional
    * cambra de comerç i indústria
    * legislació
    * ajuda a les empreses
    * ensenyament a distància
    * formació professional

ORDE de 26 de juliol 2002, de la Conselleria d'Economia, Hisenda i Ocupació, per la qual es determina el Programa Experimental de Formació Professional Contínua Modular a Distància i es regula el procediment general per a la concessió d'ajudes durant l'exercici 2002. [2002/X8847]
  
En el Memoràndum de l'Aprenentatge Permanent de la Unió Europea s'atorga a la formació professional contínua un valor estratègic com a instrument de desenvolupament, competitivitat i benestar social de les societats més avançades.
  
La Formació Professional Contínua té com a objectiu que els treballadors i treballadores en actiu adquirisquen els coneixements, habilitats i aptituds necessàries per a augmentar-ne la qualificació professional, i garantir d'aquesta manera la seua estabilitat en l'ocupació, així com l'ampliació de les seues possibilitats de promoció professional. Així ho estableix el Programa Operatiu de la Comunitat Valenciana 2001-2006 en les actuacions del qual es concreta l'aposta de la Generalitat Valenciana per aquest model de formació professional que té una especial incidència en la competitivitat global de l'economia.
  
Ara bé, atés que la Formació Professional Contínua implica, respectant sempre la qualitat, que les accions formatives associades no es prolonguen de forma excessiva en el temps, a fi de garantir la compatibilitat entre el treball i l'aprenentatge, pareix oportú apostar per l'estructura modular associada a aquestos reials decrets en els programes de Formació Professional Contínua. D'aquesta manera mode, el treballador podrà acreditar que ha rebut la totalitat del contingut formatiu del corresponent mòdul relatiu al Reial Decret que regula el certificat de professionalitat.
  
D'altra banda, es considera que la Formació Professional Contínua que es finance a càrrec del que disposa aquesta ordre s'impartisca utilitzant les modernes tecnologies de la formació a distància, amb especial atenció a l'e-learning, la qual cosa permetrà proporcionar una major agilitat i adequació a l'aprenentatge tenint en compte les circumstàncies personals de cadascun dels alumnes potencials.
  
Per tot això, sentit el Consell Valencià de la Formació Professional, i en ús de les facultats que em confereixen la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Títol I
  
Normes generals
  
Article 1. Objecte, àmbit i gestió
  
1. L'objecte de la present Ordre és el foment i el desenvolupament d'activitats de formació contínua de caràcter modular, impartides a distància, adreçades a treballadores i treballadors ocupats, tant per compte alié com propi, en xicotetes i mitjanes empreses ubicades a la Comunitat Valenciana, incloses les microempreses i les empreses que pertanyen al sector de l'economia social, amb la finalitat que:
  
- Adquirisquen els coneixements, habilitats i aptituds necessàries que incrementen la seua qualificació professional, i augmenten d'aquesta forma la seua estabilitat en l'ocupació.
  
- Amplien les seues possibilitats de promoció professional.
  
2. La gestió de les ajudes previstes en la present Ordre correspondrà al Servici Valencià d'Ocupació i Formació.
  
Article 2. Naturalesa de les ajudes
  
Les ajudes previstes en la present disposició tindran la naturalesa jurídica de subvencions públiques i aniran destinades al finançament parcial del pressupost dels cursos que es realitzen a la seua empara.
  
Article 3. Entitats beneficiàries
  
Podran sol·licitar les ajudes previstes en la present Ordre a fi de realitzar accions de formació contínua per a treballadors de xicotetes i mitjanes empreses:
  
1. Les organitzacions empresarials i les associacions que agrupen les citades empreses per als treballadors d'aquestes;
  
2. Les organitzacions sindicals;
  
3. Les cambres de Comerç, Indústria i Navegació;
  
4. Les universitats, públiques i privades, de la Comunitat Valenciana.
  
S'entendrà com xicotetes i mitjanes empreses aquelles que complisquen els següents requisits:
  
- Que col·loquen menys de 250 persones.
  
- Que el seu volum de negoci anual no excedisca de 40 milions d'euros, o el balanç general anual del qual no excedisca de 27 milions d'euros.
  
- Que no siguen empreses participades en quantia igual o superior al 25% del seu capital per una gran empresa.
  
Totes les entitats hauran de reunir els requisits generals següents:
  
- Estar al corrent de les seues obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.
  
- Acreditar la capacitat suficient en mitjans materials, humans i organitzatius per a complir amb els objectius establits en el programa.
  
- Radicar a la Comunitat Valenciana.
  
Article 4. Difusió
  
Serà obligació dels beneficiaris de les ajudes regulades en la present Ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació i cofinançada pel Fons Social Europeu, de conformitat amb les instruccions i models que a l'efecte subministre el Servici Valencià d'Ocupació i Formació.
  
Títol II
  
Procediment
  
Article 5. Presentació de sol·licituds, documentació i termini
  
1. Les sol·licituds d'ajudes hauran de presentar-se en el termini d'un mes a comptar des de l'endemà de la publicació de la present Ordre, en els registres de les direccions territorials del Servici Valencià d'Ocupació i Formació, direccions que són les responsables de la instrucció dels expedients, o en qualsevol dels registres a què es refereix l'article 38 de la Llei 30/1992, en la redacció donada per la Llei 4/1999.
  
2. Les sol·licituds es formularan en els models normalitzats establits a l'efecte. Cada sol·licitud es formularà incloent totes les accions formatives corresponents a l'entitat en el seu àmbit provincial.
  
3. Tota sol·licitud haurà d'anar acompanyada de la següent documentació:
  
- Documentació acreditativa i identificadora del sol·licitant i el seu representant legal.
  
- Document d'identificació fiscal del sol·licitant.
  
- Dades de domiciliació bancària segons model facilitat a l'efecte (fitxa de manteniment de tercers).
  
- Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de data 21.06.96), la validesa del qual haurà d'estendre's a la data d'acabament del termini de presentació de sol·licituds.
  
- Projecte dels cursos que es desitja impartir. El projecte que continga el pla formatiu de l'entitat es presentarà en una única sol·licitud en suport magnètic i paper, i en el mateix s'indicarà per aquest ordre els següents aspectes:
  
a) Caracterització del sector, els fins de la formació contínua que es persegueixen i la formulació dels objectius que la realització del curs pot complir en relació amb l'increment de la qualificació professional dels treballadors assistents.
  
b) Pla de realització de les sessions col·lectives de caràcter presencial.
  
c) Dades generals de l'acció formativa:
  
- denominació de l'acció formativa,
  
- lloc realització de les sessions presencials,
  
- nombre d'alumnes,
  
- nombre d'hores.
  
d) Perfil de l'alumnat cap al qual està adreçat el curs.
  
e) Continguts teòrics i pràctics de l'acció formativa, que hauran de correspondre a algun mòdul, de duració compresa entre 10 i 75 hores, d'aquelles especialitats del Pla FIP proveïdes de reial decret que regula el corresponent Certificat de Professionalitat.
  
f) Indicació expressa de les dades del perfil del professorat (titulació, experiència professional i docent, així com formació en didàctica), que acredite la seua idoneïtat per a impartir la docència en qüestió i la realització de les tutories. El Servici Valencià d'Ocupació i Formació podrà sol·licitar els certificats dels aspectes continguts en el citat perfil que considere convenient.
  
g) Descripció d'espais, mitjans i materials que es vagen a utilitzar durant el desenvolupament del curs, descripció que se cenyirà a infraestructures lligades a la docència en qüestió. Així mateix s'indicarà la plataforma informàtica que es vaja a utilitzar, que haurà de disposar els elements mínims següents:
  
- Mòdul Gestor de Dades, basat en un gestor que serà el nucli que permetrà organitzar la informació amb què treballar.
  
- Sistema Gestor de Materials Educatius/Formatius: serà l'encarregat d'organitzar els materials que componen les distintes unitats curriculars: hiperdocuments, imatges, àudio, vídeo...
  
- Sistema de Gestió i Seguiment de l'Alumne. La seua missió consistirà a realitzar les tasques administratives corresponents a la gestió dels alumnes (accés a cursos, baixes...) i al seguiment de les activitats de l'alumne durant la realització d'un curs (mapes de navegació, llistat d'activitats...).
  
- Mòdul d'Autor. Permetrà al professor la creació d'unitats curriculars de forma senzilla.
  
- Mòdul de Comunicació Audiovisual. Facilitarà la creació de canals i/o materials de comunicació audiovisual.
  
- Mòdul de Treball Cooperatiu. Permetrà la creació d'espais de treball virtuals compartits ?tant per a professors com per a alumnes- que facilitaran els processos d'aprenentatge cooperatiu.
  
- Mòdul d'Avaluació. Facilitarà les tasques del professor/instructor en el procés d'avaluació dels alumnes. Crearà diagnòstics basats en les dades arreplegades pel mòdul de seguiment i les avaluacions dissenyades per mitjà del mòdul d'autor.
  
- Mòdul de Recursos Auxiliars. Inclourà tots aquells recursos que es consideren necessaris com a ferramentes auxiliars. Per exemple:
  
- correu electrònic i llistes de distribució,
  
- biblioteca virtual,
  
- buscadors, etc.
  
h) Desglossament detallat del pressupost necessari per a portar a terme l'acció formativa.
  
i) Entitats o organismes que col·laboren en el finançament de l'acció, així com la quantia de la dita col·laboració.
  
j) Proposta organitzativa.
  
No s'aportaran els tres primers documents mencionats a l'inici d'aquest apartat 3. si estigueren ja en poder de la Conselleria d'Economia, Hisenda i Ocupació per haver sigut aportats en l'exercici 2001 o 2002.
  
4. En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és procedent, emesos i que no hagen transcorregut més de cinc anys des de l'acabament del procediment a què corresponguen.
  
En el supòsit d'impossibilitat material d'obtenir el document, degudament justificat en l'expedient, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es refereix el document.
  
5. Quan la sol·licitud no reflectisca les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta ordre resulte exigible, es requerirà a l'interessat perquè, en un termini de 10 dies, esmene la falta o acompanye els documents preceptius, amb indicació que si així no ho fera, se el tindrà per desistit de la seua petició, prèvia resolució que haurà de ser dictada en els termes previstos en l'article 42 de la dita Llei.
  
Article 6. Resolucions i recursos
  
1. Completat l'expedient, el director general del Servici Valencià d'Ocupació i Formació, o òrgan que delegue, dictarà la resolució procedent.
  
2. La resolució contindrà les dades relatives a cada curs: denominació del mateix, número d'expedient, entitat beneficiària, lloc d'impartició, duració horària, nombre d'alumnes i quantia de la subvenció.
  
3. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999.
  
4. El termini màxim per a resoldre i notificar la resolució procedent serà de dos mesos a comptar des de la data en què la sol·licitud haja tingut entrada en el registre de l'òrgan competent per a la seua tramitació, segons estableix l'article 42.3.b) de la Llei 30/1992 de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999.
  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, sense perjuí que subsistisca l'obligació legal de resoldre sobre la petició formulada.
  
6. Les resolucions posen fi a la via administrativa, i contra elles podrà interposar-se recurs contenciós administratiu en el termini de dos mesos a comptar des de l'endemà al de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999 de 13 de gener, i de la possibilitat que els interessats puguen exercir, si és procedent, qualsevol altre que consideren procedent.
  
Article 7. Obligacions dels beneficiaris
  
Són obligacions dels beneficiaris:
  
- Impartir els cursos subvencionats segons el que preveu aquesta ordre i en la resolució d'aprovació, i justificar-ne la realització.
  
- Facilitar al Servici Valencià d'Ocupació i Formació les tasques de seguiment i control tècnic.
  
- Subjectar-se a les accions de control de qualitat de la docència que s'estableixen en esta mateixa Ordre.
  
- Subjectar-se a les accions de control financer que legalment corresponguen en relació amb la subvenció concedida.
  
- Facilitar als alumnes les dades d'identificació del tècnic d'enllaç assignat a l'acció formativa.
  
- Comunicar al Servici Valencià d'Ocupació i Formació la concessió de qualsevol altra subvenció o ajuda que, amb la mateixa finalitat, els siga atorgada per una altra administració o ens públic o privat.
  
- No percebre cap quantitat de l'alumnat participant en l'acció formativa.
  
- Portar comptabilitat codificada dels despeses imputables a cada curs.
  
Article 8. Costos elegibles per als beneficiaris
  
Els costos elegibles es distribuiran en:
  
A) Despeses de professorat i control de la docència
  
1. Quedaran compresos en aquest concepte:
  
- Els costos salarials del professorat o, si és procedent, del servici docent extern, per a l'horari exclusiu de dedicació a l'acció formativa. En aquestos costos s'inclouran els de la Seguretat Social a càrrec de l'entitat, quan haja contractat els docents com a treballadors per compte alié amb obligació de la seua afiliació i/o alta en la Seguretat Social.
  
En el cas de les hores de presència efectiva dels alumnes, i sempre que es justifique degudament, les hores de dedicació del professorat podran ser superiors a les hores de presència efectiva de cadascun dels alumnes, sense superar el doble de les hores lectives del curs, i sense que supose un increment de la part A.
  
- Costos del control de la qualitat de la docència, concepte que haurà d'estar especificat en el projecte que acompanya a la sol·licitud de l'acció formativa, si s'anaren a justificar despeses per ell.
  
Les activitats de control de la docència podran ser exercides per personal no docent.
  
2. Únicament s'admetran justificants de pagaments a persones físiques, tant si el servici ha sigut prestat per personal de la pròpia entitat beneficiària, com si s'ha contractat una prestació de servicis professionals amb persones alienes a ella.
  
B) Despeses d'organització o institucionals
  
1. Costos indirectes:
  
- Despeses de personal de direcció, coordinació i administració atribuïbles al desenvolupament de l'acció formativa.
  
- Despeses generals atribuïdes a l'acció formativa, entenent-se incloses:
  
- Despeses de lloguers, tant d'instal·lacions com de maquinària lligada directament a la docència.
  
- Despeses d'energia elèctrica, combustible i, en general, manteniment de les instal·lacions i equips docents.
  
- Despeses de comunicació (fax, telèfon, Internet, etc.).
  
2. Costos directes:
  
- Amortització d'instal·lacions, equips i ferramentes, que hauran de tenir sempre una connexió directa amb l'activitat docent, de duració superior a un exercici natural, excloent-se la d'aquells béns que hagen sigut objecte de subvenció pública per a l'adquisició. Les citades despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció.
  
- Material consumible adquirit per al desenvolupament de la docència no recuperable a l'acabament del curs.
  
- Altres costos imputables a l'acció formativa, en particular:
  
- compra de material didàctic,
  
- despeses de traducció de materials d'ensenyança,
  
- despeses de recopilació, impressió, de materials d'ensenyança.
  
En el cas dels despeses generals i d'altres costos previstos anteriorment, el beneficiari haurà d'acompanyar a la documentació exigida amb caràcter general per a la justificació de despeses, una memòria explicativa per acció formativa dels càlculs realitzats per a imputar els citats costos.
  
No es considerarà cost elegible l'IVA o d'altres càrregues tributàries quan siguen susceptibles de ser compensades per les entitats beneficiàries.
  
3. Els cursos hauran de ser impartits pel professorat del sol·licitant o del servici docent extern, per la qual cosa les despeses hauran de ser pagades per l'entitat beneficiària que és la que ha de reunir les característiques i requisits enunciats en l'article 3, amb la prohibició expressa de la subcontractació.
  
Article 9. Liquidació de les ajudes
  
1. Prèvia presentació de la documentació fixada en l'article 19, es farà efectiva la quantia de la subvenció en finalitzar l'acció formativa després de l'aportació, a través de l'aplicació informàtica SIDEC, que s'entregarà pel Servici Valencià d'Ocupació i Formació a les entitats beneficiàries a l'inici del curs, de la declaració de despeses efectivament realitzats per la impartició d'aquest, les fitxes d'assistència dels alumnes corresponents a les sessions presencials i els documents justificatius següents:
  
Per a la part A:
  
- Documents justificatius de la despesa corresponent.
  
- Documentació acreditativa de la corresponent transferència bancària efectuada per a pagar la citada despesa.
  
Per a la part B:
  
- La memòria a què fa referència l'article 8.2. de la present Ordre.
  
- Documents justificatius de la despesa corresponents a aquesta part.
  
La citada declaració de despeses, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà de l'acabament de l'acció formativa, si en la resolució no se'n fixara un altre de distint.
  
2. Una vegada notificada la resolució de concessió de l'ajuda, es podrà avançar a l'entitat beneficiària el percentatge màxim de l'import de l'ajuda que establisca per a aquestos supòsits la normativa vigent, previ aval a favor de la Generalitat Valenciana en la forma legalment prevista.
  
Article 10. Minoracions i resolució de l'ajuda concedida
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades, i la concessió, amb posterioritat a la presentació de la sol·licitud, d'altres ajudes públiques o privades que en el seu conjunt superen el cost de l'activitat que ha de realitzar el beneficiari, donaran lloc a la minoració de la subvenció concedida.
  
En especial, a la vista de la documentació presentada relativa a l'acció formativa realitzada per l'entitat, es procedirà a la minoració de la subvenció concedida en els següents supòsits:
  
- Per no haver impartit la totalitat de les hores lectives aprovades per resolució. Es procedirà en aquest supòsit a la minoració proporcional de la subvenció concedida per a les parts A i B.
  
- Per baixes dels alumnes.
  
La diferència entre el nombre d'alumnes que estableix la resolució i els alumnes que finalitzen el curs determinarà la minoració proporcional en la part A i en la part B de la subvenció concedida, o de l'import de la subvenció resultant una vegada practicada la minoració per hores, si és procedent.
  
- Per no haver justificat en els termes establits en l'Ordre i en la resolució de concessió d'ajudes la totalitat de les despeses degudes, dins del termini establit.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donaran lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida o de les condicions imposades per a la concessió en l'aprovació de la programació.
  
- Percepció per part de l'entitat de qualsevol quantitat econòmica procedent de l'alumnat que participa en els cursos.
  
- Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Ordre.
  
- La falsedat de les dades contingudes en la declaració prevista en l'apartat 1 de l'article 9 de la present disposició.
  
- L'obstaculització de les actuacions de seguiment i control pel Servici Valencià d'Ocupació i Formació, o incompliment de l'obligació d'aportació de dades.
  
Títol III
  
Normes relatives al Programa
  
de Formació Professional Contínua
  
Capítol I
  
Disposicions generals
  
Article 11. Destinataris dels cursos
  
En tots els casos, els destinataris de les accions formatives seran els treballadors i treballadores ocupats en les xicotetes i mitjanes empreses, així com els treballadors autònoms.
  
L'alumnat assistent a una acció subvencionada a càrrec de la present Ordre no podrà simultaniejar la seua participació en més d'una acció formativa subvencionada pel SERVEF.
  
Article 12. Característiques dels cursos
  
Les accions formatives, amb continguts professionals i estructura modular, estaran adreçades a un nombre d'alumnes comprés entre 20 i 30, i tindran una duració mínima de 10 hores i màxima de 75 hores.
  
Article 13. Quantia de la subvenció
  
L'import màxim de la subvenció que cal concedir per a la impartició de cada una de les accions formatives serà de 8 euros per hora i alumne, distribuïdes de la següent forma:
  
1. Part A: fins a 6 euros per hora i alumne;
  
2. Part B: fins a 4 euros per hora i alumne.
  
Les ajudes concedides seran com a màxim del 80% del pressupost de despeses de cada curs sol·licitat.
  
Capítol II
  
Normes relatives a la realització
  
de cursos de formació
  
Article 14. Tècnic d'enllaç
  
La direcció territorial d'Ocupació del SERVEF corresponent assignarà a cada una de les entitats beneficiàries un tècnic que actuarà com a interlocutor entre aquestes i la citada direcció territorial, a fi d'agilitzar la gestió.
  
El citat tècnic tindrà entre les seues funcions:
  
- Informar l'entitat dels tràmits que ha de seguir en realitzar el curs.
  
- Conéixer el començament i l'acabament de cada curs.
  
- Estar informat de les incidències succeïdes en cada curs.
  
- Coordinar les tasques necessàries per a portar a terme el control de qualitat de la docència.
  
- Vetlar pel correcte desenrotllament del curs, proposant les mesures oportunes a l'entitat o a la direcció territorial d'Ocupació, si és procedent, inclosa la suspensió de l'acció formativa, que serà acordada pel director territorial d'Ocupació del SERVEF.
  
Article 15. Realització dels cursos
  
Els cursos es realitzaran durant l'exercici 2002 i hauran de finalitzar com a màxim el 31 d'octubre.
  
La tutorització es realitzarà en horari preestablit, del qual tindran coneixement els alumnes i haurà de ser notificat al tècnic d'enllaç. Durant l'horari de tutorització s'atendrà la formació a distància, i, si és procedent, els alumnes que es desplacen en tal horari.
  
Haurà de preveure's la realització amb caràcter presencial d'una sessió inicial del curs, una sessió final del curs per a avaluació i en la mesura que es puga una sessió cada setmana.
  
Article 16. Inici del curs
  
1. És preceptiva la comunicació fefaent per part de l'entitat beneficiària, fins i tot per mitjà de fax, de la data d'inici de cada curs al tècnic d'enllaç, que assenyale l'horari, el lloc d'impartició i el nombre d'alumnes que comencen, que no serà inferior al nombre previst en la resolució de concessió, tot això amb anterioritat a la citada data.
  
2. L'entitat disposarà de set dies naturals des del començament del curs per a remetre a la direcció territorial d'Ocupació del SERVEF que corresponga la següent documentació:
  
- Dades del curs: especialitat, calendari lectiu de cada acció, i lloc d'impartició.
  
- La llista de participants que comencen l'acció.
  
Article 17. Control de la realització del curs
  
1.Una vegada començat el curs i presentada la documentació anteriorment citada, l'entitat beneficiària estarà obligada a aportar la següent documentació, d'acord amb les instruccions que li seran notificades amb anterioritat a l'inici del curs:
  
- Control d'assistència que continga la firma diària d'alumnes assistents, quan procedisca, així com del llistat d'accés dels alumnes a la plataforma informàtica.
  
- Comunicació d'incidències que es produïsquen en la realització de cada curs.
  
2. Procedirà la suspensió cautelar del desenrotllament de l'acció formativa quan:
  
- El curs no estiga en funcionament.
  
- El personal tècnic docent i/o l'alumnat no estiguen presents en el lloc de desenrotllament de l'acció formativa durant les sessions presencials.
  
- El material de consum o els equips/dotacions no es corresponguen amb els aprovats en la resolució.
  
Serà competent per a acordar la suspensió cautelar el director territorial d'Ocupació del SERVEF corresponent, prèvia audiència de l'interessat.
  
Article 18. Sobre la qualitat de la docència
  
Durant la impartició de cada curs es demanarà la visió de l'alumnat sobre la docència que està rebent. L'entitat facilitarà l'accés i la realització de les proves oportunes, cas de realitzar-se durant les sessions presencials. Així mateix podrà ser informada del contingut i resultat d'aquelles.
  
Article 19. Acabament dels cursos
  
1. En el termini de 15 dies naturals des de la conclusió de cada curs es presentarà un acta que contindrà l'aprofitament final dels alumnes assistents, així com una còpia de la prova individual de l'avaluació final de cada alumne degudament firmada per aquest.
  
2. El Servici Valencià d'Ocupació i Formació expedirà el corresponent certificat d'aprofitament als alumnes que hagen superat amb èxit el curs.
  
DISPOSICIONS ADDICIONALS
  
Primera
  
A fi d'atendre les ajudes regulades en la present Ordre, es destinaran dos milions cinc-cents tretze mil tres-cents huitanta euros (2.513.380 euros) a càrrec de la línia de subvenció T5259000 del programa pressupostari 322.20, «Formació Professional Ocupacional», de la Llei 10/2001, de 27 de desembre, de Pressupostos de la Generalitat Valenciana per a l'exercici 2002.
  
Segona
  
La present Ordre es dicta a l'empara del que preveu el Règim d'Ajudes Regionals a la Formació Contínua, Ajuda d'Estat número N627/1999 de la Comissió Europea, autoritzat a la Comunitat Valenciana per al període 2000-2006.
  
DISPOSICIONS FINALS
  
Primera
  
Es faculta el director general del Servici Valencià d'Ocupació i Formació, a proposta del director general de Formació i Qualificació Professional, per a dictar totes les instruccions que siguen necessàries per al desenvolupament i l'execució del que disposa la present Ordre.
  
Segona
  
La present norma entrarà en vigor l'endemà de la publicació en el Diari Oficial de la Generalitat Valenciana.
  
València, 26 de juliol de 2002
  
El conseller d'Economia, Hisenda i Ocupació,